SA’ners se moord in Ierland ondersoekNeels en Angelique Billing Foto: Facebook Amptenare van die Suid-Afrikaanse ambassade in Ierland sal ondersoek instel na ŉ egpaar in dié land gesterf het. “Ons het amptenare van ons ambassade na die plek gestuur waar die voorval plaasgevind het,” het Nelson Kgwete, woordvoerder van die departement van internasionale betrekkinge, Vrydag gesê. “Ons wag nog op ŉ verslag van Dublin op inligting wat die polisie reeds bevestig het.” Maroela Media het Donderdag berig die getroude egpaar van Suid-Afrika, is Woensdagaand in County Clare aangetref terwyl brandbestryders by ŉ afsonderlike voorval doenig was. Die Irish Times het berig Angelique Blling (27) het saam met hul oudste dogtertjie uit hul huis na die straat gehardloop voordat sy ineengestort en aan meswonde gesterf het. Haar 44-jarige man, Cornelius (Neels) Billing, is by die trappe van die huis aangetref met ŉ meswond in sy nek. Hy het glo ŉ mes vasgehou voordat hy ook ineengestort en gesterf het. Volgens verskeie mediaberigte sou die egpaar vandeesweek in die hof verskyn het oor toesigkwessies, aangesien Angie glo saam met hul dogters na Suid-Afrika wou terugkeer. Die dogtertjies is drie en vyf jaar oud. Volgens die Irish Times is die egpaar se wonde vermoedelik met dieselfde kombuismes opgedoen. Die plaaslike polisie het die moontlikheid dat iemand anders by die sterftes betrokke was, uitgeskakel. Kgwete het gesê die amptenare sal ook die burgerskapstatus van die egpaar verifieer en bepaal wat gedoen kan word om die kinders te help. Die paartjie het glo eers onlangs na die plattelandse deel in Ierland, Kildysart, Co Clare verhuis.